EELNÕU

**Riigikogu valimise seaduse muutmise seadus**

**(****kompensatsioonimandaadi saamine vastavalt kandidaadile antud häälte arvule)**

Riigikogu valimise seaduses tehakse järgmised muudatused:

**1)** paragrahvi 62 lõige 6 muudetakse ja sõnastatakse järgmiselt:

„ (6) Erakonna üleriigilises nimekirjas reastatakse kandidaadid vastavalt igaühele antud häälte arvule. Kompensatsioonimandaadi saab kandidaat, kes on ümberreastatud erakonna üleriigilises nimekirjas eespool ja kellele antud häälte arv on vähemalt 5 protsenti lihtkvoodist. Mandaatide jaotamisel jäetakse vahele need kandidaadid, kes osutusid valituks valimisringkondades. Kui vähemalt kahele kandidaadile on antud võrdne arv hääli, siis saab kompensatsioonimandaadi kandidaat, kes paiknes erakonna üleriigilises nimekirjas eespool enne kandidaatide ümberreastamist. “;

**2)** paragrahvi 75 lõige 4 muudetakse ja sõnastatakse järgmiselt:

„(4) Kompensatsioonimandaadi alusel valituks osutunud kandidaatide asendusliikmeteks registreeritakse valimata jäänud kandidaadid, kellele antud häälte arv on vähemalt 5 protsenti oma ringkonna lihtkvoodist, erakonna üleriigilises nimekirjas vastavalt igale kandidaadile antud häälte arvule ümberreastatud järjestuses (§ 62 lg 6) ja seejärel ülejäänud sama erakonna valimata jäänud kandidaadid reastatult valimisringkonna lihtkvoodist arvutatud häälteprotsendi suuruse järgi. Kui kandidaatide häälteprotsendid on võrdsed, siis paigutatakse ettepoole kandidaat, kes paiknes erakonna üleriigilises nimekirjas eespool enne kandidaatide ümberreastamist.“.

Lauri Hussar

Riigikogu esimees

Tallinn, „….“ ……………2024. a

Algatab Eesti Keskerakonna fraktsioon 8.aprill 2024

Vadim Belobrovtsev

Eesti Keskerakonna fraktsiooni aseesimees